DOI: 10.14457/tu.the.2021.193
title: การพัฒนาบทบาทหน้าที่ภาพลักษณ์อาชีพและคุณภาพชีวิตการทำงานในด้านสิทธิประโยชน์สวัสดิการของสมาชิกกองอาสารักษาดินแดน: กรณีศึกษา กองร้อยปฏิบัติการพิเศษที่ 1, กองร้อยปฏิบัติการพิเศษที่ 3 และกองร้อยบังคับการและบริการที่ 1 กองบัญชาการกองอาสารักษาดินแดน

description: การศึกษางานวิจัยเรื่อง “การพัฒนาในเรื่องบทบาทหน้าที่ ภาพลักษณ์อาชีพและคุณภาพชีวิตการทำงานในด้านสิทธิประโยชน์ สวัสดิการ ของสมาชิกกองอาสารักษาดินแดน กรณีศึกษา กองร้อยปฏิบัติการพิเศษที่ 1, กองร้อยปฏิบัติการพิเศษที่ 3 และ กองร้อยบังคับการและบริการที่ 1 กองบัญชาการกองอาสารักษาดินแดน” เป็นการวิจัยเชิงคุณภาพ (Qualitative Research) โดยเป็นการวิจัยข้อมูลจากเอกสาร (Documentary Research) และสัมภาษณ์เชิงลึก (In-depth interview) มีวัตถุประสงค์เพื่อศึกษาแนวทางการสร้างบทบาทหน้าที่ของสมาชิกกองอาสารักษาดินแดนให้เหมาะสมกับสถานการณ์ปัจจุบัน การสร้างภาพลักษณ์อาชีพของสมาชิกกองอาสารักษาดินแดนเพื่อให้มีความชัดเจน โดดเด่น เป็นที่รู้จัก และเป็นเครื่องมือสำคัญในการดึงดูดและรักษาผู้ที่มีความสามารถสูงรวมทั้งศึกษาวิเคราะห์ ประเมินค่าความเหมาะสม ปัญหาและอุปสรรคที่เกี่ยวข้อง ของสิทธิประโยชน์ และสวัสดิการต่าง ๆ ของสมาชิกกองอาสารักษาดินแดน เพื่อหาแนวทางการปรับปรุงคุณภาพชีวิตการทำงานในด้านสิทธิประโยชน์ และสวัสดิการต่าง ๆ ของสมาชิกกองอาสารักษาดินแดน ให้เกิดแรงจูงในในการปฏิบัติงาน ผลการศึกษาพบว่า บทบาทสมาชิกกองอาสารักษาดินแดนในอดีตทั้งในระเบียบ ข้อกฎหมายที่เกี่ยวข้อง ไม่สามารถตอบสนองต่อสถานการณ์ปัจจุบันบริบทโลกที่เปลี่ยนแปลงไป ทั้งภัยคุกคามในรูปแบบสงครามซึ่งใช้การรบแบบทหารลดลง และโลกเผชิญภัยคุกคามรูปแบบใหม่เข้ามา ไม่ว่าจะเป็น ภัยจากสภาวะอากาศที่เปลี่ยนแปลงไป ภัยคุกคามทางเทคโนโลยีต่าง ๆ ภัยธรรมชาติ จึงควรมีการปรับเปลี่ยน และพัฒนาบทบาทหน้าที่ของสมาชิกกองอาสารักษาดินแดน เป็น 3 บทบาท คือ 1. ผู้ช่วยเหลือเจ้าพนักงานฝ่ายปกครอง หรือตำรวจในการรักษาความสงบเรียบร้อยภายใน ตามภารกิจหน้าที่ของกระทรวงมหาดไทย 2. หน่วยสนับสนุนกำลัง ในการปฏิบัติหน้าที่ร่วมกับกองร้อยอาสารักษาดินแดนส่วนภูมิภาค 3. การเป็นเจ้าหน้าที่ของรัฐที่ให้ความช่วยเหลือ และให้บริการประชาชน ในภารกิจด้านพลเรือน ส่วนการสร้างภาพลักษณ์อาชีพของสมาชิกกองอาสารักษาดินแดน ควรปรับเปลี่ยน 3 องค์ประกอบ คือ 1.องค์ประกอบส่วนบุคคล ในด้านคุณสมบัติ ความรู้ และประสบการณ์ 2. องค์ประกอบภายในด้านการแสดงออกให้เห็นถึงความชัดเจน ในเรื่องบทบาทหน้าที่ และผลการปฏิบัติงาน, ผู้บังคับบัญชาต้องให้ความสำคัญกับ สมาชิกกองอาสารักษาดินแดนในฐานะ ทุนมนุษย์, การให้ความสำคัญกับภาคเอกชน ในฐานะหุ้นส่วนสำคัญในการช่วยสร้างภาพลักษณ์อาชีพ, การปรับเปลี่ยนเครื่องแบบ และชื่อย่อของสมาชิกกองอาสารักษาดินแดนให้เหมาะสม 3. องค์ประกอบภายนอก ในด้านการสร้างการรับรู้ที่ชัดเจนเพื่อปรับเปลี่ยนค่านิยมของการเข้ามาเป็นสมาชิกกองอาสารักษาดินแดน, การเข้าถึงสื่อประชาสัมพันธ์ทุกช่องทางในเชิงรุกและนำเทคโนโลยีสารสนเทศมาใช้ และประชาสัมพันธ์อย่างต่อเนื่อง, สมาชิกกองอาสารักษาดินแดนต้องให้ความสำคัญในการแสดงตัวตน และสร้างการรับรู้ในแก่ประชาชน และ สร้างมาตรฐานในฐานะผู้ปฏิบัติงานอย่างเท่าเทียมกับหน่วยงานอื่น ส่วนการปรับปรุงคุณภาพชีวิตการทำงานในด้านสิทธิประโยชน์ และสวัสดิการต่าง ๆ ของสมาชิกกองอาสารักษาดินแดน ควรมีการปรับปรุงในเรื่องของ ค่ารักษาพยาบาลให้ครอบคลุมการเจ็บป่วยนอกเหนือจากการปฏิบัติหน้าที่ และเป็นระบบการจ่ายตรง, สามารถเบิกเงินสวัสดิการเกี่ยวกับการศึกษาของบุตร ได้ถึงระดับปริญญาตรี, ปรับปรุงเรื่องคุณภาพของชุดเครื่องแบบ, ปรับปรุงการพระราชทานยศกองอาสารักษาดินแดนชั้นยศ นายหมวดตรี ออกเป็น 4 กรณี คือ ผู้บังคับหมู่, กรณีอายุ 45 ปี, กรณีอายุ 53 ปี,กรณีเกษียณอายุ สิ่งสำคัญที่พบคือ การพัฒนาในเรื่องบทบาทหน้าที่ ภาพลักษณ์อาชีพและคุณภาพชีวิตการทำงานในด้านสิทธิประโยชน์ สวัสดิการ ทั้ง 3 ปัจจัยมีความเกี่ยวข้องและเชื่อมโยงกัน กล่าวคือ การกำหนดบทบาทหน้าที่ของสมาชิกกองอาสารักษาดินแดนที่ชัดเจน เพื่อใช้เป็นเป้าหมายของทิศทางในการพัฒนาสมาชิกกองอาสารักษาดินแดน ส่งผลให้การกำหนดทิศทางในการพัฒนาภาพลักษณ์อาชีพของสมาชิกกองอาสารักษาดินแดนให้มีความชัดเจนทำให้มีผลการปฏิบัติงานเป็นที่ประจักษ์ ชัดเจน มีความสำคัญและสร้างคุณค่าให้แก่สมาชิกกองอาสารักษาดินแดน จนนำไปสู่การพัฒนาคุณภาพชีวิตในด้านสิทธิประโยชน์ และสวัสดิการต่อไป.